b'\n_START_ARTICLE_\nJonatan Vinkler\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani Srednji tehni\xc5\xa1ki \xc5\xa1oli v Celju se je vpisal na dodiplomski \xc5\xa1tudij slovenskega jezika in knji\xc5\xbeevnosti ter primerjalnega slovanskega jezikoslovja na Filozofski fakulteti Univerze v Ljubljani. Bil je Zoisov \xc5\xa1tipendist, za diplomo o Slovanskem narodopisu Pavla Josefa \xc5\xa0afa\xc5\x99\xc3\xadka pa je leta 2000 prejel Pre\xc5\xa1ernovo nagrado Filozofske fakultete Univerze v Ljubljani za leto 1999. \xc5\xbde med \xc5\xa1tudijem v Ljubljani se je s podro\xc4\x8dja \xc4\x8de\xc5\xa1ke knji\xc5\xbeevnosti, slavistike in editologije ve\xc4\x8dkrat izpopolnjeval na Filozofski fakulteti Karlove univerze v Pragi, kjer je 2001. je na Oddelku za vzhodnoslovanske \xc5\xa1tudije in slavistiko uspe\xc5\xa1no opravil rigorozne izpite ter obranil doktorsko disertacijo (rigorozn\xc3\xad pr\xc3\xa1ce) z naslovom Pavel Josef \xc5\xa0afa\xc5\x99\xc3\xadk, Slovansk\xc3\xbd n\xc3\xa1rodopis a slovinsk\xc3\xa1 kultura, Karlova univerza pa ga je \xc5\xa1e isto leto promovirala v univerzitetni naziv doctor philosophiae (PhDr.). Konec leta 2004 je na Filozofski fakulteti v Ljubljani uspe\xc5\xa1no zagovarjal doktorsko disertacijo \xc4\x8ce\xc5\xa1ko-slovenski in slovensko-\xc4\x8de\xc5\xa1ki slovstveni stiki v 19. stoletju in bil nato leta 2005 promoviran v naziv doktorja znanosti s podro\xc4\x8dja literarnih ved._NEWLINE_Kot vabljeni predavatelj je nastopil na ve\xc4\x8d znanstvenih konferencah doma in v tujini, poleg raziskovalnega dela se je uveljavil kot projektni vodja, lektor, urednik in ob\xc4\x8dasni oblikovalec knji\xc5\xbenih izdaj. Med ostalim je doslej delal oz. \xc5\xa1e vedno dela za Slovensko filharmonijo, Zalo\xc5\xbebo Novo revijo, Dru\xc5\xa1tvo slovenskih skladateljev, SIGIC, Rokus in Pedago\xc5\xa1ki in\xc5\xa1titut v Ljubljani. Je glavni urednik Zbranih del Primo\xc5\xbea Trubarja. V omenjeni zbirki je izdal tretjo (2005), \xc4\x8detrto (2006) in peto knjigo (2009). Trenutno je zaposlen na Univerzi na Primorskem v Kopru, kjer je opravil podoktorski \xc5\xa1tudij s podro\xc4\x8dja starej\xc5\xa1e slovenske knji\xc5\xbeevnosti (slovensko protestantsko slovstvo 16. stoletja) in bil leta 2007 izvoljen v naziv univerzitetnega docenta za slovensko knji\xc5\xbeevnost na Fakulteti za humanisti\xc4\x8dne \xc5\xa1tudije; le-tam \xc5\xa1e vedno tudi predava. Raziskovalno ga priteguje predvsem kulturna, slovstvena in intelektualna zgodovina Srednje Evrope od 16. do 19. stoletja._NEWLINE_V letu 2009 je ob infrastrukturni podpori Pedago\xc5\xa1kega in\xc5\xa1tituta razvil izvirno platformo za digitalno izdajanje najzahtevnej\xc5\xa1ih knji\xc5\xbenih projektov Digitalno knji\xc5\xbenico, ki jo uredni\xc5\xa1ko in oblikovalsko oskrbuje skupaj s Heleno \xc4\x8cebul (oblikovanje), Igorjem \xc5\xbd. \xc5\xbdagarjem, Janjo \xc5\xbdmavc in Alenko Gril._NEWLINE_V prostem \xc4\x8dasu posve\xc4\x8da svojo refleksivno in poustvarjalno pozornost predvsem klasi\xc4\x8dni vokalni glasbi; \xc5\xa1tudira solopetje pri znanem slovenskem opernem in koncertnem tenoristu in pedagogu prof. Marjanu Tr\xc4\x8dku.'